ЩIыналъэм щыетIуанэщ
ЕсэнтIыгу къалэм мы махуэхэм щекIуэкIащ FAN SPORT 2020 «Минибаскет» клубым къызэригъэпэща зэхьэзэхуэ.
Къэбэрдей-Балъкъэрым и командэм абы етIуанэ увыпIэр щиубыдащ. Абы хэтащ Пятигорск, Налшык, Будённовск, Черкесск къалэхэм, Предгорнэ районым къикIа, зи ныбжьыр илъэс 12 — 13-м ит спортсмен ныбжьыщIэхэр. Ипщэ Федеральнэ щIыналъэм щыщ командэ 16 кърихьэлIат зэпеуэм.
Ди командэм хагъэхьащ «БаскетболымкIэ спорт школ №2»-м зыщызыгъасэхэу «Эльбрус» командэм хэт Кушбокъуэ Эрминэрэ Алсиндор Раулрэ, «Радуга» гупым щыджэгу Бережной Богданрэ Игошкинэ Екатеринэрэ.
Зэхьэзэхуэхэр екIуэкIащ 2х2 щытыкIэу (2008 — 2009 гъэхэм къалъхуа щIалэ цIыкIурэ хъыджэбз цIыкIурэ) зэгъусэу. ЗэпэщIэтыныгъэхэм япкъ иткIэ ди баскетболист ныбжьыщIэхэм етIуанэ увыпIэр къахьащ.
Игошкинэ Екатеринэрэ Алсиндор Раулрэ зэпеуэм и баскетболист нэхъыфIу къалъытащ. КъБР-м и спорт школым и гъэсэн ныбжьыщIэхэр медалхэмрэ фэеплъ саугъэтхэмкIэ ягъэпэжащ. Тыгъэхэр яритыжащ «Минибаскет» клубым и президент, Урысейм ЩIыхь зиIэ и тренер Федоренков Сергей.
Ди командэхэр зэхьэзэхуэм хуигъэхьэзыращ Налшык къалэ администрацэм физическэ культурэмкIэ, спортымрэ щIалэгъуалэ IуэхухэмкIэ и управленэм и «БаскетболымкIэ спорт школ №2» муниципальнэ кIэзонэ IуэхущIапIэм и тренер Тхьэкъуахъуэ Уэсмэн.
ЖЫЛАСЭ Замир.
